ועדת החוקה, חוק ומשפט, כנסת 16, פרוטוקול מספר 545, 2005-07-19 12:20

מיכאל איתן: אני מבקש לפתוח את ישיבת ועדת החוקה, חוק ומשפט.

מיכאל איתן: על סדר היום הצעת חוק איסור מימון טרור (תיקון), התשס"ה-2005.

מיכאל איתן: סעיף 1 – תיקון סעיף 10 "בחוק איסור מימון טרור, התשס"ה-2005 (להלן – החוק העיקרי), בסעיף 10, בסופו יבוא: "(ז) הוראות סעיף זה לא יחולו על סוגי פעולות ברכוש או על פעולה מסוימת, אשר לעשייתן ניתן מראש היתר לפי סעיף 9(ד) אלא אם כן צוין אחרת בהיתר".

מיכאל איתן: סעיף 2 – תיקון סעיף 47 בסעיף 47 לחוק העיקרי, בסופו יבוא: "(ג) תקנות, צווים והיתרים לציבור בלתי מסוים, לפי חוק זה, יותקנו באישור ועדת החוקה, חוק ומשפט של הכנסת".

מיכאל איתן: " למה רק "לציבור בלתי מסוים"?

סיגל קוגוט: בגלל שיש אפשרות לתת היתר לקבוצה מסוימת, כאשר שר האוצר רואה או-טו-טו שהולכים לעשות איזו פעולה ונותן לה היתר.

סיגל קוגוט: על כך לא מתאים לבקש אישור, כי זה בשטח.

סיגל קוגוט: אבל כשהוא מוציא היתר כללי שפוטר בפעולות מסוימות מדיווח, זה היתר כללי שמתאים להביא לאישור, כמו צווים.

מיכאל איתן: מישהו מתנגד להצעת החוק?

מיכאל איתן: מישהו מציע לתקן דבר מה?

סיגל קוגוט: לסעיפים שלפנינו יש הסכמה.

סיגל קוגוט: יש סעיף נוסף, שלישי, שעכשיו דנים בו, אבל לא גמרנו ללבן אותו ולכן טרם הובא.

סיגל קוגוט: נביא אותו אחרי הקריאה הראשונה.

מיכאל איתן: למה הממשלה לא תיקנה את זה?

דורית ואג: כי אצלה זה ייקח שנה, ואצלך זה ייקח יומיים.

סיגל קוגוט: היה חשוב לנו שוועדת החוקה, חוק ומשפט תאשר את הצווים והתקנות שיחולו באוגוסט, וצריך להעביר את זה לפני סוף המושב בשלוש קריאות.

סיגל קוגוט: כמו כן, באותה הזדמנות ראינו שיש חסר בהסמכה של נגיד בנק ישראל, שבאמת צריך לתקן, אחרת הצווים ייצאו חסרים.

סיגל קוגוט: גם לוועדה יש אינטרס, כי היה ברור שסוג התקנות כאן יהיה בנושאים המצריכים פיקוח פרלמנטרי.

שמשון אלבק: האם לא יתכן שיפרסמו בדיעבד, או יעבירו אליכם בדיעבד את רשימת ההיתרים?

סיגל קוגוט: נדון בזה אחרי הקריאה הראשונה.

סיגל קוגוט: אחשוב על כך.

סיגל קוגוט: אפשר להעביר לידיעת הוועדה אבל לא לאישורה.

סיגל קוגוט: אתה חושש שייתנו פטורים בסיטונות?

שמשון אלבק: לא.

שמשון אלבק: אני חושב שצריך שתהיה שקיפות.

מיכאל איתן: אני מסכים שיעבירו לוועדה, אפילו בדיעבד.

מיכאל איתן: נדבר על זה לקראת הקריאה השנייה והשלישית.

מיכאל איתן: חבר הכנסת גפני וחבר הכנסת אליעזר כהן, אתם מסכימים להעביר את הצעת החוק בקריאה ראשונה?

מיכאל איתן: (חברי הכנסת אליעזר כהן ומשה גפני מהנהנים בראשם בחיוב).

מיכאל איתן: אגיד בכמה מילים על מה מדובר.

מיכאל איתן: חוקקנו חוק שקובע איסור בדבר מימון טרור.

מיכאל איתן: איסור מימון הטרור חל לא רק על הטרוריסטים עצמם אלא גם על אנשים שפועלים לפעמים בתום-לב או בפזיזות.

מיכאל איתן: למשל פקידי בנק שצריכים לדווח ולא דיווחו, התעלמו ועצמו עיניים כשראו שיש סכנה של טרור – החוק מטיל על כך ענישה פלילית.

מיכאל איתן: החוק אוסר את מימון הטרור, אבל נוגע גם בבעיות שונות הקשורות באזרחים שבוודאי אינם חברי ארגון טרור וגם לא מעוניינים בקידום פעולות טרור.

מיכאל איתן: הצעת החוק קבעה מנגנונים שונים של דיווח, ונתנה גם פטור או הגנה מסוימת לאלה שמדווחים.

מיכאל איתן: יש עדיין כל מיני בעיות ביישום, לכן מוצע שאפשר יהיה לטפל בזה על-ידי מתן היתר.

אליעזר כהן: זה תיקון או תוספת לחוק הגדול?

מיכאל איתן: זה תיקון לחוק הגדול, שבא לווסת ולהסדיר את המנגנונים, איך יהיה הפינג-פונג בין האנשים שעוסקים בפעולות, כמו למשל פקידי בנקים, לבין הרשויות.

מיכאל איתן: אנחנו מאפשרים בכל הקשור לדיווח או אי-דיווח לעשות ויסות על-ידי צווים שיוצאו על-ידי שר האוצר או נגיד בנק ישראל.

משה גפני: על אילו מקרים מדובר?

סיגל קוגוט: יש פעולות, כמו פעולה ברכוש טרור, שהיא עבירה, ואי-דיווח כאשר אדם חושד שהוא עושה פעולה ברכוש טרור, שהיא עבירה.

מיכאל איתן: אני לא רוצה להיכנס לזה עכשיו.

מיכאל איתן: הבנקים מקבלים כל מיני רשימות, שאם זה כך וכך הם צריכים לדווח, ואם כך הם צריכים לפעול באופן מסוים, ויש גם מבחן נסיבתי בשטח.

מיכאל איתן: בא אל פקיד הבנק אדם ואומר לו: תעביר לג'יהאד האיסלאמי בג'נין מיליון שקל – אז הוא צריך לדווח.

מיכאל איתן: אם פקיד עשה את זה ולא דיווח אז יש להניח שלא היה בסדר.

מיכאל איתן: אבל אז נשאלת השאלה איך לדווח.

מיכאל איתן: גם אף פעם לא תתבקש העברה ישירה לג'יהאד האיסלאמי בג'נין, אלא יופיעו שמות של כל מיני ארגונים והבנקים צריכים לעשות השוואות לרשימות שנותנים להם.

מיכאל איתן: אני מציע שנאשר את זה כרגע בהעברה לקריאה ראשונה.

מיכאל איתן: כל מי שמתעניין ורוצה להיכנס לפרטים יוכל לעשות כן בהכנה לקריאה שנייה ושלישית.

מיכאל איתן: מי בעד העברת החוק בקריאה ראשונה?

מיכאל איתן: בעד הצעת חוק איסור מימון טרור (תיקון), התשס"ה-2005– 4 נגד – אין נמנעים – אין הצעת החוק נתקבלה.

מיכאל איתן: הצעת החוק נתקבלה.

מיכאל איתן: תודה.